**El vicepresident Aragonès aborda temes de transició ecològica en la reunió amb les entitats que promouen la sostenibilitat**

* **Els fons europeus “suposen una oportunitat sense precedents per impulsar la transició ecològica”, destaca Pere Aragonès**
* **“Tindrem futur com a societat i com a humanitat si conservem el planeta. Aquest és un llegat per a les properes generacions”, afirma el vicepresident**

El vicepresident del Govern i conseller d’Economia i Hisenda, Pere Aragonès, s’ha reunit aquest matí amb els responsables de la Xarxa per la Conservació de la Natura, la Federació Ecologistes de Catalunya, i Greenpeace, per tractar les necessitats i prioritats de present i futur de la sostenibilitat a Catalunya.

Aragonès ha volgut copsar les inquietuds d’aquestes entitats, amb “**el compromís de treballar conjuntament**” per identificar els principals projectes de transformació i transició ecològica de país, com són la preservació de la biodiversitat, la custòdia territori, la gestió forestal, i la planificació i transformació del sistema energètic. Tanmateix, el vicepresident ha concretat que els fons europeus “**suposen una oportunitat sense precedents per impulsar la transició ecològica**” i convertir-se en una de les bases per sortir de la crisi que ha provocat la pandèmia de la COVID-19.

El vicepresident ha insistit en que “**tindrem futur com a societat i com a humanitat si conservem el planeta. Aquest és un llegat per a les properes generacions que hem de saber revertir i avançar en la lluita contra el canvi climàtic**”.

**Pobresa infantil**

D’altra banda, el vicepresident Aragonès, va mantenir una reunió dimecres per la tarda amb les entitats de l'Observatori de Drets de la Infància, i va visitar les instal·lacions d'Unicef a Catalunya. Aragonès va recordar que un 35% dels infants es troben en risc de pobresa i va incidir en que aquest és "**un preu que cap país ha d'estar disposat a pagar**". En conseqüència, “**caldrà posar-hi els recursos per superar aquesta situació**", va afegir. A més, la pandèmia ha agreujat la situació, amb creixents problemes de "**salut mental i emocional**" d'infants i adolescents, que s’han convertit en "**una de les cicatrius invisibles de la pandèmia**", va concloure el vicepresident.